2000/474/EY: Neuvoston päätös, tehty 17 päivänä heinäkuuta 2000, yhteisön osallistumisesta Kansainväliseen Tonavan kulkuväylän raivausrahastoon



Virallinen lehti nro L 187 , 26/07/2000 s. 0045 - 0046



Neuvoston päätös, tehty 17 päivänä heinäkuuta 2000, yhteisön osallistumisesta Kansainväliseen Tonavan kulkuväylän raivausrahastoon (2000/474/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Kosovon selkkauksen aikana tuhoutuneiden Tonavan siltojen jäännökset sekä räjähtämättömien taisteluvälineiden vaara estävät liikennöinnin Tonavan jokikilometrien 1253 ja 1258 välisellä matkalla. Tästä aiheutuneella Tonavan laivaliikenteen pysähtymisellä on ollut vakavia vaikutuksia alueen ja erityisesti kaikkien rantavaltioiden taloudelle ja ympäristölle. (2) Belgradin yleissopimuksella vuonna 1948 perustettu hallitustenvälinen elin, Tonavan suojelukomissio vastaa Tonavan laivaliikenteestä. Tonavan suojelukomission jäsenvaltiot hyväksyivät ylimääräisessä kokouksessaan Budapestissä 25 päivänä tammikuuta 2000 Tonavan kulkuväylän raivausta koskevan hanke-ehdotuksen, jonka suojelukomissio antoi Euroopan yhteisöjen komissiolle harkittavaksi. Hanke-ehdotus käsittää laivaliikenneväylän kunnostamisen poistamalla romut ja räjähtämättömät taisteluvälineet, minkä jälkeen Tonavan uoma kunnostetaan ympäröivällä alueella. (3) Hankkeen toteutusta varten Tonavan suojelukomissio on perustanut Wieniin Kansainvälisen Tonavan kulkuväylän raivausrahaston. Tonavan suojelukomissio hallinnoi Kansainvälistä rahastoa sen säännöissä määrättyjen tavoitteiden mukaisesti sekä noudattamalla täysimääräisesti yhteisön asiaankuuluvia rahoitus- ja hankintamenettelyjä sekä Jugoslavian liittotasavaltaan sovellettavia pakotteita. (4) Yhteisö on sopinut rahoittavansa enintään 85 prosenttia arvioiduista kokonaiskustannuksista 22 miljoonaan euroon asti. Loput maksaa Tonavan suojelukomissio ja sen jäsenvaltiot. (5) Yhteisön rahoitusosuus maksetaan Kansainväliseen rahastoon. Yhteisön Kansainväliseen rahastoon maksamaa osuutta hallinnoi Tonavan suojelukomissio hyvän ja tehokkaan hallinnon periaatteiden mukaisesti. (6) Tämän päätöksen piiriin kuuluvat toimenpiteet ovat osa yhteisön toimia Kosovon selkkauksen seurausten lievittämiseksi, ja ne ovat tarpeen yhden yhteisön tavoitteiden saavuttamiseksi. Perustamissopimuksessa ei ole muita määräyksiä tähän toimintaan tarvittavista valtuuksista kuin 308 artiklassa säädetyt, ON TEHNYT TÄMÄN PÄÄTÖKSEN: 1 artikla 1. Yhteisö osallistuu Tonavan suojelukomission perustamaan Kansainväliseen Tonavan kulkuväylän raivaamisrahaston toimintaan rahaston sääntöjen mukaisesti korkeintaan 22 miljoonan euron suuruisella määräosuudella, joka kattaa enintään 85 prosenttia hankkeen kokonaiskustannuksista. Osuus maksetaan vuoden 2000 aikana Tonavan kulkuväylän raivaushankkeen toteutusta varten. 2. Tätä Kansainväliseen rahastoon maksettavaa osuutta, josta päätetään Euroopan komission ja Tonavan suojelukomission välisellä kirjeenvaihtona tehtävällä sopimuksella, hallinnoidaan Euroopan yhteisöjen yleiseen talousarvioon sovellettavan 21 päivänä joulukuuta 1977 annetun varainhoitoasetuksen(2) mukaisesti kiinnittäen huomiota erityisesti hyvän ja tehokkaan hallinnon periaatteisiin. 3. Yhteisön maksaman rahoitusosuuden edellytyksenä on se, että Tonavan suojelukomissio noudattaa Kansainvälisen rahaston hallinnoinnissa ja edellä 1 kohdassa mainittua hanketta toteuttaessaan täysimääräisesti yhteisön hankintasääntöjä ja Jugoslavian liittotasavaltaan sovelletavia yhteisön pakotteita. 4. Hankintamenettelyissä ja -säännöissä määrätään osallistumisesta tarjouskilpailuihin ja sopimuksiin, jotka ovat yhtäläisin ehdoin avoimia kaikille Euroopan unionin jäsenvaltioiden ja yhteisön Obnova- ja Phare-asetusten edunsaajamaiden sekä Moldovan, Venäjän ja Ukrainan luonnollisille henkilöille ja oikeushenkilöille. Rahaston laillinen edustaja voi poikkeuksellisissa olosuhteissa, jolloin tarvittavia tuotteita ja palveluja ei voida hankkia näistä valtioista taloudellisesti edullisin ehdoin, sallia tapauskohtaisesti, että kolmansien maiden kansalaiset ja yritykset osallistuvat tarjouskilpailuihin ja tekevät sopimuksia, sanotun kuitenkaan rajoittamatta 5 kohdan soveltamista. 5. Kansainvälisen rahaston toiminnan sekä hankkeen toteutuksen on oltava Jugoslavian liittotasavaltaan kohdistetun yhteisön pakotesäännöstön mukaisia sekä erityisesti noudatettava kieltoa myöntää varoja Jugoslavian liittotasavallan ja Serbian tasavallan hallitusten käyttöön siten, kuin siitä säädetään Jugoslavian liittotasavaltaan liittyvien varojen jäädyttämisestä ja sijoitusten kieltämisestä 15 päivänä kesäkuuta 1999 annetussa neuvoston asetuksessa (EY) N:o 1294/1999(3). 2 artikla 1. Komissio antaa kaikki asiaankuuluvat tiedot tilintarkastustuomioistuimelle ja pyytää Tonavan suojelukomissiolta kaikki edellä Kansainvälisen rahaston rahoitustoimenpiteitä koskevat tiedot, joita tilintarkastustuomioistuin pitää tarpeellisina. 2. Yhteisön rahoitusosuuden osalta kaikissa Kansainvälisen rahaston nojalla tehtävissä sopimuksissa määrätään, että komissio, Euroopan petostentorjuntavirasto (OLAF) ja tilintarkastustuomioistuin tekevät tarkastuksia paikalla komission voimassa olevien sääntöjen nojalla vahvistamien tavanomaisten menettelyjen ja erityisesti Euroopan yhteisön yleiseen talousarvioon sovellettavan varainhoitoasetuksen menettelyjen mukaisesti. 3. Komissio voi lisäksi yhteisön rahoitusosuuksiin liittyviä tarkastuksia paikalla suojellakseen yhteisön taloudellisia etuja petoksilta ja väärinkäytöksiltä komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäsitysten estämiseksi 11 päivänä marraskuuta 1996 annetun asetuksen (EY, Euratom) N:o 2185/96(4) ja Euroopan yhteisöjen taloudellisten etujen suojaamisesta 18 päivänä joulukuuta 1995 annetun asetuksen (EY, Euratom) N:o 2988/95(5) mukaisesti. 3 artikla Komissio antaa Euroopan parlamentille ja neuvostolle vuosittain kertomuksen rahaston osalta saavutetusta edistyksestä. 4 artikla Tämä päätös tulee voimaan päivänä, jona se julkaistaan. Tehty Brysselissä 17 päivänä heinäkuuta 2000. Neuvoston puolesta Puheenjohtaja L. Fabius (1) Lausunto annettu 5 päivänä heinäkuuta 2000 (ei vielä julkaistu virallisessa lehdessä). (2) EYVL L 356, 31.12.1977, s. 1, asetus sellaisena kuin se on viimeksi muutettuna 23 päivänä marraskuuta 1998 annetulla neuvoston asetuksella (EY, EHTY, Euratom) N:o 2548/98 (EYVL L 320, 28.11.1998, s. 1). (3) EYVL L 153, 19.6.1999, s. 63, asetus sellaisena kuin se on viimeksi muutettuna komission asetuksella (EY) N:o 1147/2000 (EYVL L 129, 30.5.2000, s. 15). (4) EYVL L 292, 15.11.1996, s. 2. (5) EYVL L 312, 23.12.1995, s. 1 ja oikaisu (EYVL L 36, 10.2.1998, s. 16).